Virallinen lehti nro C 117 , 16/04/1998 s. 0028



KIRJALLINEN KYSYMYS E-2607/97 komissiolle esittäjä(t): Florus Wijsenbeek (ELDR) (1. syyskuuta 1997) Aihe: Valitukset maantiekuljetusyrittäjiin sovelletusta sakkojärjestelmästä Belgiassa Onko komissio tietoinen, että Belgian sakkojärjestelmä syrjii erityisesti ulkomaalaisia kuljettajia, sillä heidän pitää - belgialaisista kuljettajista poiketen - maksaa sakot paikan päällä? Tämä järjestelmä pidetään voimassa kunnes kansallinen lainsäädäntö on mukautettu Eurooppalaiseen lainsäädäntöön. Euroopan tuomioistuin on antanut 23.1.1997 päätöksen (juttu C-29/95, E. Pastoors ja Trans-Cap GmbH vastaan Belgian valtio), jonka mukaan järjestelmä on Euroopan yhteisön lainsäädännön vastainen. Alankomaiden maantiekuljetusjärjestöt ovat esittäneet äskettäin komissiolle valituksen Belgian viranomaisista, jotta ulkomaalaisiin kohdistuva Belgian sakkojärjestelmä poistettaisiin välittömästi. Onko komissiolla lisäksi tietoja siitä, miten ulkomaalaisia kuljettajia koskevat sakkojärjestelmät toimivat muissa jäsenvaltioissa ja ovatko ne useinkin syrjiviä? Onko komissio valmis arvioimaan sakkojärjestelmiä tai muita syrjiviä tilanteita muissa jäsenvaltioissa ja tutustumaan edellä mainittuun päätökseen? Aikooko komissio käsitellä pikaisesti alankomaalaisten maantiekuljetusyrittäjien valituksen ja huolehtia, että tarkoituksenmukainen ja kohtuullinen sakkojärjestelmä otetaan käyttöön Belgiassa ja mahdollisesti muissa jäsenvaltioissa, joissa tämänkaltaisia käytänteitä esiintyy, riippumatta aikomuksista mukauttaa aikanaan kansallinen lainsäädäntö yhteisön lainsäädäntöön? Jos se aikoo, niin miten? Jos ei aio, miksei? Komission jäsenen Neil Kinnockin komission puolesta antama yhteinen vastaus kirjallisiin kysymyksiin E-2607/97 ja E-2930/97 (17. lokakuuta 1997) Komissio saa aika ajoin valituksia eri jäsenvaltioiden viranomaisten valvontatavoista. Belgian viranomaisia koskevat valitukset eivät ole kuitenkaan lisääntyneet merkittävästi. Komissio on toki tietoinen Belgian lainsäädännön nykyisestä epäkohdasta, jonka vuoksi liikenteenharjoittajat, joiden kotipaikka ei ole Belgiassa ja jotka valvonnan yhteydessä eivät ole halunneet maksaa erityistä paikalla maksettavaa sakkoa vaan ovat antaneet asian oikeuden käsiteltäväksi, joutuvat maksamaan kustakin rikkomuksesta korkeamman sakon kuin belgialaiset. Komissio on pyytänyt Belgian viranomaisilta virallista vahvistusta siitä, että ne ovat muuttamassa lainsäädäntöään korjatakseen tämän epäkohdan lähitulevaisuudessa. Toisen, mutta edelliseen liittyvän toimenpiteen yhteydessä komissio aikoo pyytää kaikilta jäsenvaltioilta yksityiskohtaisia tietoja niiden nykyisistä sakkojärjestelmistä, ja se tutkii parhaillaan, syrjitäänkö ulkomaalaisia joidenkin jäsenvaltioiden sakkojärjestelmissä. Tutkimuksessa otetaan huomioon tuomioistuimen asiassa C-29/95 (E. Pastoors) antama tuomio. Jos tutkimuksen tulokset osoittautuvat huolestuttaviksi, komissio aloittaa neuvottelut kyseisten jäsenvaltioiden kanssa ongelman ratkaisemiseksi. Komissiolla ei ole todisteita siitä, että Ranskassa ja Belgiassa olisi erityisiä poliisin ja hinausyritysten välisiä järjestelyjä, jotka voisivat aiheuttaa eturistiriitoja. Erään yksittäisen syytöksen takia tehtiin tutkimus, jonka yhteydessä Belgian viranomaiset vakuuttivat komissiolle, että poliisin ja hinausyritysten välillä ei ole säännönvastaisia järjestelyjä ja että valvontakäytännön säännöllisistä tarkastuksista on annettu ohjeet.